Správa Komisie Európskemu parlamentu a Rade o opatreniach prijatých v nadväznosti na udelenie absolutória za rozpočtový rok 2018

1.Úvod

Postup udelenia absolutória za rok 2018 bol vo viacerých ohľadoch pozoruhodný. Išlo o prvé absolutórium v legislatúre na roky 2020 – 2024 s novým zložením Európskeho parlamentu a jeho Výboru pre kontrolu rozpočtu, pričom na vypočutiach v rámci procesu udelenia absolutória sa zúčastnili členovia Komisie z Komisie pod vedením predsedu Junckera aj z Komisie pod vedením predsedníčky von der Leyenovej. Navyše, rokovania o nasledujúcom viacročnom finančnom rámci poskytli jedinečnú príležitosť zaviesť budúce zlepšenia na základe poznatkov získaných z minulých postupov udeľovania absolutória.

Postupy vo Výbore Európskeho parlamentu pre kontrolu rozpočtu a v Rade sa dokončili ešte pred vypuknutím krízy spôsobenej ochorením COVID-19 a viedli k významným zmenám pracovného prostredia inštitúcií EÚ. Kríza však spôsobila odloženie hlasovania v pléne zo začiatku apríla na polovicu mája. Hlasovaním sa však potvrdila pozícia Výboru pre kontrolu rozpočtu v pléne, ktoré vyjadrilo jednoznačnú podporu udeleniu absolutória Komisii, a tým uznalo, že peniaze daňovníkov v rozpočte EÚ sa vo všeobecnosti vynakladali dobre a riadne.

Komisia presadzuje hlavné ciele, ktoré Európsky parlament a Rada vyjadrili v rámci postupu udelenia absolutória za rok 2018:

oFinančné prostriedky EÚ by sa mali vynakladať tak, aby sa nimi dosahovali ciele výdavkových programov. Ciele na obdobie 2014 – 2020 sú už stanovené, v prípade niektorých programov však môže byť potrebné ich upraviť vzhľadom na krízu spôsobenú ochorením COVID-19. Ciele výdavkových programov na obdobie 2021 – 2027 by sa mali preskúmať, aby do nich mohli byť začlenené nové politické priority a ambície vyplývajúce z krízy spôsobenej ochorením COVID-19.

oFinančné prostriedky EÚ by sa mali vynakladať v súlade s pravidlami, čo znamená, že platby prijímateľom by sa mali uskutočňovať zákonným a správnym spôsobom. V spolupráci s orgánmi, ktoré plnia rozpočet EÚ v praxi, sa bude Komisia naďalej maximálne snažiť o udržanie správnej rovnováhy medzi kontrolami pred uskutočňovaním platieb prijímateľom a po ňom, pričom sa bude prihliadať na nové rizikové prostredie vyplývajúce z krízy spôsobenej ochorením COVID-19. Cieľom je získať primeranú záruku o riadnom vynakladaní finančných prostriedkov bez toho, aby bolo potrebné prijímateľov či orgány, ktoré plnia rozpočet EÚ, zbytočne administratívne zaťažovať, čím sa predíde vysokým nákladom.

Komisia o týchto aspektoch podáva správy v rámci svojho integrovaného finančného výkazníctva a svojich správ o zodpovednosti. Napriek výzvam, ktoré priniesla kríza spôsobená ochorením COVID-19, Komisia podá všetky správy za rozpočtový rok 2019 v lehotách stanovených v nariadení o rozpočtových pravidlách, čím sa umožní bezodkladné začatie politického preskúmania podávania správ Komisie.

Väčšina (75 %) finančných prostriedkov EÚ sa vynakladá v členských štátoch prostredníctvom takzvaného zdieľaného riadenia. Pri postupe udelenia absolutória za rok 2018 sa v súvislosti so zdieľaným riadením Európsky parlament a do istej miery aj Rada zamerali na niekoľko otázok, konkrétne:

oAko môže Komisia pomôcť členským štátom, ktoré majú problémy s včasným vynakladaním finančných prostriedkov EÚ?

oPodávajú členské štáty správy o výsledkoch kontrol a o ukazovateľoch výkonnosti včas a v dostatočnej kvalite?

oAko by mali členské štáty vykonávať nové pravidlá týkajúce sa konfliktov záujmov, ktoré nadobudli účinnosť s novým nariadením o rozpočtových pravidlách v roku 2018?

oAko možno sprístupniť viac informácií o konečných prijímateľoch finančných prostriedkov EÚ?

Týchto aspektov sa týkajú požiadavky Európskeho parlamentu a Rady predložené v rámci postupu udelenia absolutória za rok 2018, v nadväznosti na ktoré Komisia v súčasnosti prijíma opatrenia. Niektoré obavy môže Komisia vyriešiť prijatím opatrení v rámci existujúcich pravidiel a zdrojov, napríklad vydaním usmernenia pre členské štáty. V ostatných prípadoch Komisia analyzuje, či sú na splnenie všetkých požiadaviek orgánu udeľujúceho absolutórium potrebné zmeny právnych predpisov, napríklad v oblasti získavania podrobných informácií o konečných užívateľoch výhod plynúcich z finančných prostriedkov EÚ.

Európsky parlament vo svojom uznesení o udelení absolutória za rok 2018 zdôrazňuje, že dodržiavanie základných hodnôt vrátane právneho štátu je základným predpokladom správneho finančného riadenia a účinného financovania z prostriedkov EÚ. Komisia súhlasí s tým, že rozpočet EÚ by sa mal vynakladať v súlade s platnými pravidlami a na ochranu rozpočtu EÚ by mali byť zavedené mechanizmy, a to aj v prípade všeobecných nedostatkov v oblasti zásady právneho štátu v členských štátoch.

V tejto správe sa uvádza zhrnutie opatrení, ktoré prijala Komisia v reakcii na hlavné požiadavky Európskeho parlamentu a Rady v rámci postupu udelenia absolutória za rok 2018. Tam, kde je to relevantné, sa v nej vysvetľujú aj výzvy, ktorým bude Komisia pri riešení niektorých z týchto obáv čeliť. Podrobnejšie a aktualizované informácie o svojich nadväzujúcich opatreniach poskytne Komisia neskôr v tomto roku, po začatí postupu udelenia absolutória za rok 2019.

Rozsah ich pôsobnosti bude pochopiteľne závisieť od výsledku prebiehajúcich rokovaní o nasledujúcom viacročnom finančnom rámci a balíku na podporu obnovy po pandémii ochorenia COVID-19. Na dosiahnutie rozpočtu EÚ, z ktorého sa pomôže tým, ktorí to najviac potrebujú, podporí presadzovanie investícií a reforiem a posilní hospodárstvo prostredníctvom zamerania na spoločné priority, akými sú európska zelená dohoda a digitalizácia, bude nevyhnutne potrebná pragmatická a otvorená spolupráca všetkých zainteresovaných strán zapojených do rozhodovacieho procesu o rozpočte EÚ, do jeho plnenia, ako aj kontroly.

2.Právny štát a základné práva